EARTHเข้าเยอรมนี
นายหน้ายุโรปเฟ้นหาบจ.น้ำดีกลต.ปลื้มเป็นบจ.แรกของไทย
30 ม.ค. 2556

นายหน้ายุโรปเฟ้นหาบจ.น้ำดีกลต.ปลื้มเป็นบจ.แรกของไทย
EARTH รุกเข้าตลาดหุ้นเยอรมนี เผยเป็นบริษัทไทยแห่งแรก ผ่านคุณสมบัติเบื้องต้นรออนุมัติ ก.ล.ต. 
นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ (EARTH) เปิดเผยว่า คณะกรรมการบริษัท อนุมัติให้บริษัทเข้าจดทะเบียนในตลาดหุ้นแฟรงก์เฟิร์ต (Frankfurt Stock Exchange) ของประเทศเยอรมนี ซึ่งต้องปฏิบัติตามเกณฑ์ของตลาดแฟรงก์เฟิร์ตด้วย ขณะนี้รอการอนุมัติ โดยผ่านคุณบัติเบื้องต้นแล้ว
สำหรับรูปแบบการจดทะเบียน จะนำหุ้นเดิม จำนวน 1,276.69 ล้านหุ้น คิดเป็น 49% ของทุนจดทะเบียน 2,605.49 ล้านบาท เข้าซื้อขายในตลาดหุ้นแฟรงก์เฟิร์ต หากมีความต้องการเพิ่ม จะนำหุ้น NVDR เข้าจดทะเบียนเพิ่มเติม ซึ่งหุ้นที่ซื้อขายแต่ละตลาดจะโอนเปลี่ยนมือสลับไปมาได้ทั้งสองตลาด 
ทั้งนี้ หุ้น EARTH จะเข้าซื้อขายกระดานเดียวกับหุ้นแอปเปิ้ล เนื่องจากเป็นหุ้นที่ไม่ได้เข้าจดทะเบียนโดยตรงกับตลาดแฟรงก์เฟิร์ต แต่เป็นบริษัทที่จดทะเบียนในตลาดหุ้นประเทศอื่น ที่ ก.ล.ต.แฟรงก์เฟิร์ต รับรองหรือมีสัญญาร่วมกัน 
รูปแบบการซื้อขาย กรณีที่ช่วงเวลาประเทศไทย กับตลาดแฟรงก์เฟิร์ตตรงกัน รายการซื้อขายจะผ่านเข้ามาที่ตลาดหุ้นไทยโดยตรง ผ่าน TSD (ศูนย์รับฝากหลักทรัพย์) แต่ถ้าเวลาไม่ตรงกัน นักลงทุนยุโรปจะซื้อขายผ่านสปอนเซอริง 
“เอิร์ธ ผ่านคุณสมบัติเบื้องต้นของตลาดแฟรงก์เฟิร์ต โดยเป็นบริษัทจดทะเบียนในตลาดหลักทรัพย์ไทย ที่ ก.ล.ต.เยอรมนีรับรองสามารถเข้าตลาดแฟรงก์เฟิร์ตได้ ส่วนคุณสมบัติอื่นๆ ที่ผู้ชักชวนสนับสนุน หรือสปอนเซอริง (Sponsoring) ต้องการ เช่น อยู่ใน MSCI, เป็นหุ้นพลังงานที่มีการเติบโต มีผลงานในอดีต ซึ่ง EARTH มีคุณสมบัตินี้” 
กรรมการผู้จัดการ กล่าวว่า การไปตลาดแฟรงก์เฟิร์ต มีผลดีหลายประการคือ ทำให้ EARTH เป็นที่รู้จัก เข้าถึง กองทุน และนักลงทุนยุโรปผ่านสกุลยูโร ซึ่งมีบัญชีซื้อขาย 300 ล้านบัญชี ขยายธุรกิจได้ง่ายขึ้น เช่น การซื้อเหมืองแห่งใหม่ หรือการออกหุ้นกู้สกุลเงินยุโรปที่มีต้นทุนต่ำ ที่สำคัญเป็นการสร้างชื่อเสียงให้กับบริษัทและประเทศไทย
นายขจรพงศ์ กล่าวว่า การไปตลาดแฟรงก์เฟิร์ต เกิดขึ้นจากการชักชวนของสปอนเซอริง ที่ต้องการหาหุ้นดีๆ มีอนาคตในกลุ่มพลังงาน เข้าไปเป็นสินค้าให้กับนักลงทุน โดยหาหุ้นดีๆ ทั่วโลก มีบริษัทในเอเชียเข้าไป 14% สหรัฐ 48% ยุโรป 40% และบริษัทในแอฟริกาเล็กน้อยของบริษัททั้งหมดกว่า 6,800 บริษัท ที่อยู่ตลาดแฟรงก์เฟิร์ต
“ก.ล.ต.แฟรงก์เฟิร์ต อนุมัติให้ EARTH เข้าตลาดได้ เป็นการการันตีจากยุโรป ทำให้นักลงทุนหมดข้อกังขาว่าเราปั่นหุ้น” นายขจรพงศ์ กล่าวในที่สุด 
นายวรพล โสติคยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ตลาดหุ้นในยุโรป เปิดโอกาสให้บริษัทประเทศอื่นที่เชื่อถือ เข้าไปขึ้นทะเบียนซื้อขายได้ กรณีของ EARTH ทำให้ บจ.ไทยเป็นที่รู้จักในยุโรป เพิ่มความสะดวกให้นักลงทุน 
วิธีการของ EARTH จะไปขึ้นทะเบียนซื้อขายแยกกระดานกับบริษัทที่ยื่นจดทะเบียนโดยตรง ซึ่งรายการซื้อขายจะปรากฏที่ตลาดหุ้นไทย หรือ SET ด้วย โดยเป็นราคาเดียวกัน แต่แปลงเป็นสกุลยูโร 
“ตลาดหุ้นไทย ยังไม่เปิดโอกาสให้บริษัทต่างชาติที่จดทะเบียนในตลาดหุ้นอื่นๆ มาขึ้นทะเบียน เนื่องจากของไทยยังมีข้อจำกัดเรื่องการเปิดเผยข้อมูล แต่ไม่ปิดกันถ้าจะเข้าตลาดหุ้นไทย ต้องมายื่นแบบข้อมูล (ไฟลิง) เปิดเผยข้อมูลให้ครบถ้วน” เลขาฯ ก.ล.ต. กล่าว